**Смъртен инцидент с клон при поваляне на дърво**

1. **Обстоятелства:**

Пострадалият работник е извършвал работа на сечище, като по време на злополуката на сечището са се намирали още двама работници. За извършваната сеч има издадено разрешение от Изпълнителна агенция по горите. Според обяснения, дадени в съответното РУ на ОДМВР, тримата работници са започнали работа в различни точки, за да се осигури безопасна работа. В един момент другите двама са престанали да чуват шума от моторната резачка на пострадалия и са отишли да установят причината, при което са го намерили на земята с кръвотечение по главата. Направили опит да го евакуират, но поради пресечения характер на местността не са успели.

Предполагаема причина за злополуката е неправилно поваляне на закачено дърво, в следствие на което счупен клон удря работника в главата.

По време на работа работникът е бил без необходимите лични предпазни средства подходящи за сезона, а именно кожени ръкавици, обувки или ботуши и каска с антифон и шлем или предпазни очила.

След проверка в регистъра на трудовите договори на НАП се установи, че към момента на злополуката работникът няма сключен трудов договор.

**Причини за злополуката, нарушени нормативните актове и лица, допуснали нарушения:**

1. Работодателят е допуснал до работа пострадалото лице на обект - сечище, където съществува сериозна опасност за здравето и живота му, без да е подходящо обучен, инструктиран и екипиран, в нарушение на чл. 16, ал.1, т.7 от Закон за здравословни и безопасни условия на труд.

2. При извършена проверка по документи се установи, че: дружеството в качеството му на работодател по смисъла на §1, т.1 от Допълнителните разпоредби на Кодекса на труда, не е уредило като трудови правоотношения предоставянето на работната сила с пострадалото лице.

3. При извършена проверка на цитирания обект се констатира, че работодателят не е поставил знаци за безопасност на сечището, а именно на входните и изходните места, край пътищата и пътеките, влизащи в сечището, не са поставени предупредителни табелки с надписи „Внимание, извършва се сеч, влизането на хора е забранено“, в нарушение на чл.5, ал.1 от Наредба № РД-07/8 за минималните изисквания за знаци и сигнали за безопасност и/или здраве при работа (обн. ДВ бр.3/2009 г.) и във връзка с чл. 276, ал.3 от Кодекса на труда и чл.136, ал.2 от Правилник за здравословни и безопасни условия на труд в горите.

**Предприети мерки:**

* Дадени са предписания за всяко констатирано нарушение.
* Съставен е акт на работодателя за работа без трудов договор.